En kvinne skal natt til fredag ha blitt overfalt og grovt voldtatt av flere menn sør i den svenske byen Malmö, skriver avisen Sydsvenskan. Overfallet skal ha skjedd i nærheten av en sykkelbane.
– Det er anmeldt en grov voldtekt på Högaholm. Den fornærmede er en kvinne over 18 år, sier pressekontakt for Malmö-politiet, Nils Norling, til Aftonbladet.
Kvinnen skal selv ha klart å komme seg hjem etter overfallet, og fikk varslet politiet. Hun kom fra hendelsen uten fysiske skader, skriver Aftonbladet.
En egen gruppe er satt ned for å lage profiler av potensielle gjerningsmenn, forteller politiet på en pressekonferanse fredag. Gruppen skal også utrede den siste tidens hendelser.
– Det vil komme mer informasjon neste uke, sier Mats Karlsson i politiet.